**Drepturile copiilor (sonet predestinării)**

*Maria Filipoiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DREPTURILE COPIILOR

(sonet predestinării)

Toți copiii au dreptul la iubire,

Când se coboară într-un duh pe lume,

La părinți ce-au fost meniți să-și asume

Drumul Golgotei cu-a vieții menire.

În prunci va crește al neamului nume

Pe calea ce duce spre nemurire,

Din a dumnezeirii prorocire

Și lege moștenită în cutume.

Să îi întâmpinăm cu fericire,

În sânul părintesc să le facem loc,

Nădăjduind în sacră împlinire.

Vom împărți pocalul plin cu noroc

Și drame ce duc la nefericire,

Până se-mplinește al morții soroc.

Maria Filipoiu - poet, eseist, jurnalist